Diari Oficial de la Generalitat Valenciana


Sumari del DOGV 5923, del 30-12-2008 (2008/15996)

RESOLUCIÓ de 23 de desembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del acord pel qual queda prorrogada l'addenda al conveni de col·laboració entre el Ministeri d'Indústria, Turisme i Comerç i la Generalitat per al desplegament del Pla Avança, corresponent a l'exercici 2007, programa Ciutadania Digital.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5923

Data del DOGV
:   30-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/15588


Data del document
:   23-12-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * regió rural
    * administració central
    * política d'informació
    * telecomunicació
    * desenvolupament rural
    * cooperació administrativa

RESOLUCIÓ de 23 de desembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del acord pel qual queda prorrogada l'addenda al conveni de col·laboració entre el Ministeri d'Indústria, Turisme i Comerç i la Generalitat per al desplegament del Pla Avança, corresponent a l'exercici 2007, programa Ciutadania Digital. [2008/15147]  
El Ministeri d'Indústria, Turisme i Comerç i la Generalitat han subscrit, després de la tramitació prèvia reglamentària, el 21 de novembre de 2008, l'acord pel qual queda prorrogada l'addenda al conveni de col·laboració per al desplegament del Pla Avança, corresponent a l'exercici 2007, programa Ciutadania Digital.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1664/2008, i que figura com a annex d'esta resolució.  
València, 23 de desembre de 2008.- El director general de Relacions amb les Corts i Secretariat del Consell: Ángel Mompó Romero.  
Acord pel qual queda prorrogada l'addenda al conveni de col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Pla Avança, corresponent a l'exercici 2007, programa Ciutadania Digital   
Madrid, 21 de novembre de 2008  
Reunits  
D'una banda, Francisco Ros Perán, secretari d'Estat de Telecomunicacions i per a la Societat de la Informació, nomenat per a tal càrrec per Reial Decret 562/2008, de 21 d'abril, qui actua en l'exercici de les atribucions delegades pel titular del Departament d'acord amb el que establix l'apartat segon.1) de l'Orde ITC/1332/2008, de 12 de maig, per la qual es deleguen competències del Ministre d'Indústria, Turisme i Comerç i per la qual s'aproven les delegacions de competències d'altres òrgans superiors i directius del departament.  
De l'altra, Paula Sánchez de León Guardiola, consellera de Justícia i Administracions Públiques de la Generalitat de la Comunitat Valenciana.  
Ambdues parts actuen en la respectiva representació que ostenten i es reconeixen recíprocament la capacitat legal necessària per a l'atorgament del present document,  
Exposen  
Primer. Que el desplegament de la societat de la informació és una estratègia prioritària en l'actual moment social i econòmic del nostre país, i el seu impuls és objectiu compartit per totes les administracions públiques.  
Segon. Les comunitats autònomes i les ciutats amb estatut d'autonomia impulsen el desplegament de la societat de la informació en els seus àmbits de competència amb diverses iniciatives, programes i actuacions. El Pla Avança pretén col·laborar en el desplegament de dites activitats, en la mesura que s'estime convenient, bé mitjançant el seu suport o bé per mitjà d'actuacions complementàries que incrementen el seu abast i el seu impacte, observant el vigent règim competencial de les administracions públiques.  
Tercer. Que amb data 27 de juliol de 2006 es va firmar un conveni marc de col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Pla Avança.  
Quart. Que en la clàusula cinquena de l'esmentat conveni marc de col·laboració s'establix que el conveni es desplega mitjançant la realització d'addendes incloses durant la vigència del mateix, de l'any 2006 al 2010.  
En dites addendes queden arreplegades les mesures i línies d'actuació previstes en el conveni, incloent-hi una descripció de les actuacions a desenvolupar, així com el finançament corresponent i el seu període d'execució.  
Amb data 23 de novembre de 2007 es van firmar 4 addendes: Ciutadania Digital, Pime Digital, Difusió del DNI Electrònic i Ciutats Digitals.   
Cinqué. Que en la clàusula setena de l'esmentat conveni s'establix una Comissió Bilateral a fi de d'assegurar l'adequat control i seguiment de l'objecte i contingut del conveni.  
La Comissió Bilateral té com a missió establir les accions pertinents per a assegurar la bona marxa de les actuacions arreplegades en les addendes al conveni marc, duent a terme el seguiment de la seua execució i finançament així com encaminar qualsevol acció que permeta el compliment del conveni o el seu desplegament, conforme als interessos de les parts.  
Així mateix, la Comissió Bilateral aprovarà, si fa el cas, aquelles modificacions del conveni que es plantegen en la seua execució.  
A través de la Comissió Bilateral de control i seguiment del conveni entre el Ministeri d'Indústria, Turisme i Comerç i Generalitat de la Comunitat Valenciana, celebrada el passat 17 d'octubre de 2008, es va posar de manifest per part de la Generalitat la necessitat prorrogar les actuacions corresponents a l'addenda firmada en 2007, de Ciutadania Digital, un any a partir de la data de finalització de les addendes que es prorroguen. Esta pròrroga ve motivada per la necessitat que les diverses actuacions arreplegades en l'addenda mencionada s'executen correctament, per garantir la consecució dels objectius plantejats per a cada una d'elles i buscar l'èxit d'estes entre els beneficiaris finals del conveni marc, empreses i ciutadania.  
En conseqüència les parts:  
Acorden  
1. Que ambdues parts donen per prorrogada l'execució de l'addenda per al desenvolupament del Programa Ciutadania Digital, annexada en 2007 al conveni de col·laboració en el marc del Pla Avança en la Comunitat Valenciana, amb l'objectiu de dur a terme la total execució de les actuacions que han sigut aprovades en ella.  
2. Ampliar el termini de l'execució de dita addenda al conveni marc de col·laboració un any a partir de la seua data de finalització, i s'enten, en conseqüència, prorrogada fins al 23 de novembre de 2009.  
3. La present pròrroga no genera noves obligacions econòmiques per a les parts respecte de les ja consignades en l'acord cinqué (finançament) de l'addenda que es prorroga -que han sigut ja complides-, limitant-se, per tant, el present acord de pròrroga a habilitar a la Generalitat de la Comunitat Valenciana perquè puga realitzar, fins a la data assenyalada en el paràgraf anterior, les actuacions de l'esmentada addenda que queden pendents d'execució, i perquè puga promoure, si fa el cas, en el seu pressupost autonòmic de 2009 les corresponents generacions de crèdit.  
4. Així mateix, durant la vigència del Conveni, la Comissió Bilateral de control i seguiment i d'acord amb el que s'establix en la clàusula setena del conveni mencionat, durà a terme la valoració de la correcta realització de les actuacions previstes en l'addenda a este.  
5. Que no s'establix cap modificació més sobre allò que s'ha acordat en el conveni marc de col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desenvolupament del Pla Avança, subscrit el 27 de juliol de 2006.  
I en prova de conformitat, firmen els intervinents, en el lloc i data indicats en l'encapçalament.  
El secretari d'Estat de Telecomunicacions i per a la Societat de la Informació: Francisco Ros Perán.  
La consellera de Justícia i Administracions Públiques: Paula Sánchez de León Guardiola.